বদলে গেল সুপার ওভার নিয়ম, স্বাগত জানালেন শচীন – Indian Express Bangla
Sachin Tendulkar Is Happy With Icc Super Over Rule Change
বদলে গেল সুপার ওভার নিয়ম, স্বাগত জানালেন শচীন
সুপার ওভারে নিউজিল্যান্ডকে হারতে হয়েছিল বাউন্ডারি হাকানোর সংখ্যার নিরিখে। আইসিসি-র নিয়ম চূড়ান্ত সমালোচিত হয়েছিল বিশ্বকাপের পরে। ফাইনালের নায়ক জিমি নিশাম পর্যন্ত মুখ খুলতে বাধ্য হয়েছিলেন।
By: IE Bangla Sports Desk	Mumbai Published: October 16, 2019, 5:34:52 PM
শচীন তেন্ডুলকর (এক্সপ্রেস ফোটো. ফাইল চিত্র)
ক্রিকেট বিশ্বকাপ শেষ হয়ে গিয়েছে বেশ কয়েকমাস অতিক্রান্ত। তবে ফাইনালের সুপার ওভার বিতর্কের রেশ এখনও আলোচনায় উঠে আসে। সুপার ওভারে নিউজিল্যান্ডকে হারতে হয়েছিল বাউন্ডারি হাকানোর সংখ্যার নিরিখে। আইসিসি-র নিয়ম চূড়ান্ত সমালোচিত হয়েছিল বিশ্বকাপের পরে। ফাইনালের নায়ক জিমি নিশাম পর্যন্ত মুখ খুলতে বাধ্য হয়েছিলেন।
তবে সেই নিয়মই সম্প্রতি বদলে ফেলেছে আইসিসি। সুপার ওভারে জয়ের ক্ষেত্রে বাউন্ডারি হাকানোর সংখ্যা আর বিবেচ্য হবে না, এমনটাই জানিয়ে দিয়েছে ক্রিকেটের সর্বোচ্চ নিয়মক সংস্থা। আইসিসি-র নিয়ম বদলানোকে স্বাগত জানিয়েছেন স্বয়ং শচীন তেন্ডুলকর। শচীনের যুক্তি ছিল বাউন্ডারির সংখ্যার পরিবর্তে সুপার ওভারে যতক্ষণ না খেলার ফলাফল বেরিয়ে আসছে, ততক্ষণ সুপার ওভার চালিয়ে যাওয়া হোক। আইসিসি শচীনের পরামর্শকে মান্যতা দিয়েই সুপার ওভার নিয়ম পরিবর্তন করেছে।
আরও পড়ুন তামিল ছেড়ে অতিরিক্ত ইংরেজি কেন, ট্রোলড হলেন মিতালি
আইসিসি সোমবারে দুবাইয়ে বোর্ড মিটিংয়ের পরে বিবৃতিতে জানিয়ে দিয়েছিল, গ্রুপ পর্যায়ে সুপার ওভার টাই হলে, ম্যাচও টাই হবে। ক্রিকেটে বেশি রান তুলে জয় ঘোষণা করার সাধারণ নিয়ম মেনে সেমিফাইনাল ও ফাইনালে সুপার ওভারের ক্ষেত্রে একটা পরিবর্তন আসছে। যতক্ষণ না একটি দল প্রতিপক্ষের তুলনায় বেশি রান স্কোরবোর্ডে তুলতে পারছে, ততক্ষণ খেলা চালিয়ে যাওয়া হবে।
আরও পড়ুন ভারতীয় ক্রিকেটকে এগিয়ে নিয়ে যাবেন সৌরভ, বললেন শোয়েব
এই নিয়মকে স্বাগত জানিয়ে শচীন টুইটারে লিখেছেন, “যখন কোনওভাবেই বিজয়ী ঠিক করা কঠিন হয়ে দাঁড়ায়, দুই দলের মধ্যে সঠিক উপায়ে ফলাফল বের করে আনার জন্য মনে হয়েছিল এটি ভীষণ গুরুত্বপূর্ণ সিদ্ধান্ত হতে চলেছে।”
যদিও আইসিসি-র নতুন নিয়মকেও মন থেকে মেনে নিতে পারেননি ফাইনালের ট্র্যাজিক হিরো জিমি নিশাম। সুপার ওভারে ১৩ বলে ১৫ রান হাকানো নিশাম আইসিসি-র নতুন নিয়মকেও সমালোচনা করেছেন। একটি ক্রিকেট ওয়েবসাইটের টুইট শেয়ার করে মজার ছলে নিশাম জানিয়েছেন, “আইসিসি-র পরের এজেন্ডা- টাইটানিকে বরফ খোঁজার জন্য আরও ভাল বাইনোকুলারের সন্ধান করা।”